Krungthai COMPASS คาดกนง. ปรับขึ้นดอกเบี้ยไตรมาส 3
Krungthai COMPASS คาดกนง. ปรับขึ้นดอกเบี้ยนโยบายจาก 0.50% เป็น 0.75% ในไตรมาส 3 เพื่อสกัดเงินเฟ้อหลังเศรษฐกิจไทยเริ่มฟื้นตัวชัดเจนขึ่้น
9 มิ.ย. 2565

Krungthai COMPASS ธนาคารกรุงไทย มองเศรษฐกิจไทยมีสัญญาณการฟื้นตัวชัดขึ้น จากการท่องเที่ยวที่ฟื้นตัวได้ดีกว่าคาด สอดคล้องกับมุมมองของ กนง. ซึ่งทำให้ คณะกรรมการนโยบายการเงิน (กนง.) อาจปรับขึ้นดอกเบี้ยได้ในไตรมาส 3/2022 หากการเพิ่มขึ้นของนักท่องเที่ยวต่างชาติเป็นตามที่คาดไว้ จะเป็นการสะท้อนให้เห็นว่า เศรษฐกิจไทยมีสัญญาณการฟื้นตัวที่ชัดเจนขึ้น และทำให้ กนง. อาจปรับขึ้นอัตราดอกเบี้ยนโยบายได้ในการประชุมในไตรมาส 3/2022อย่างไรก็ดี คาดว่า กนง. จะไม่ปรับขึ้นอัตราดอกเบี้ยนโยบายอย่างรวดเร็วเหมือนกับประเทศเศรษฐกิจหลักที่ภาวะเศรษฐกิจมีการเติบโตอย่างร้อนแรง และอยู่ในระดับที่สูงกว่าช่วงก่อนโควิด-19 มาระยะหนึ่ง ขณะที่ เศรษฐกิจไทยยังอยู่ในช่วงของการฟื้นตัว และยังอยู่ในระดับที่ต่ำกว่าช่วงก่อนโควิด-19ทั้งนี้ การประชุม กนง. เมื่อวันที่ 8 มิ.ย. 2565 มีมติ 4 ต่อ 3 เสียง ให้คงอัตราดอกเบี้ยนโยบายไว้ที่ร้อยละ 0.50 ต่อปี โดยเสียงข้างน้อยเห็นควรให้ขึ้นอัตราดอกเบี้ยนโยบายร้อยละ 0.25 ต่อปี โดย กนง. ประเมินเศรษฐกิจไทยจะขยายตัวได้ต่อเนื่องและมีโอกาสฟื้นตัวดีกว่าที่ประเมินไว้ โดยปรับประมาณการเศรษฐกิจไทยในปี 2022 ขยายตัวเพิ่มขึ้นเล็กน้อยที่ 3.3% (จากเดิม 3.2%) แต่ปรับประมาณการปี 2023 ขยายตัวลดลงที่ 4.2% (จากเดิม 4.4%) ด้านอัตราเงินเฟ้อทั่วไป มีแนวโน้มเพิ่มขึ้นและอยู่ในระดับสูงนานกว่าที่ประเมินไว้เดิม จากการปรับขึ้นของราคาน้ำมันและการส่งผ่านต้นทุนที่มากและนานกว่าคาด ทำให้ กนง. ปรับเพิ่มประมาณการอัตราเงินเฟ้อไทยในปี 2022 ขยายตัวเพิ่มขึ้นที่ 6.2% (เดิม 4.9%) และปี 2023 ขยายตัวเพิ่มขึ้นที่ 2.5% (เดิม 1.7%)